Sandringham House is ’n koninklike landhuis naby die dorp Sandringham in Norfolk, Engeland. Die huis is nes Balmoral-kasteel in die private besit van die koninklike familie. In 1771 het die argitek Cornish Henley die geboue wat daar was afgebreek en Sandringham Hall gebou. Dit is in die 19de eeu deur Charles Spencer Cowper laat verander. Hy het ’n groot voorportaal en konservatorium laat bou wat deur die argitek Samuel Sanders Teulon ontwerp is. Koningin Victoria het die huis in 1862 gekoop op aandrang van haar seun die Prins van Wallis, die toekomstige koning Edward VII, as ’n huis vir hom en sy nuwe bruid, Alexandra. In 1865, twee jaar nadat hulle ingetrek het, was die huis egter te klein na die prins se smaak en het hy A.J. Humbert gevra om die gebou af te breek en ’n groter huis te bou. Die rooisteenhuis is in 1870 voltooi in ’n vreemde mengsel van style wat nie juis beskou word as die mees suksesvolle voorbeeld van ’n middel-Victoriaanse landhuis nie. ’n Nuwe vleuel is later bygevoeg in ’n meer tradisionele styl.